IZVEDBENI SKLEP KOMISIJE (EU) 2021/2173

z dne 8. decembra 2021

o spremembi Izvedbenega sklepa (EU) 2019/919 glede harmoniziranih standardov za sisteme za čiščenje odplak, električne kalužne črpalke, oznako proizvajalca in največjo obremenitev malih plovil

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 1025/2012 Evropskega parlamenta in Sveta z dne 25. oktobra 2012 o evropski standardizaciji, spremembi direktiv Sveta 89/686/EGS in 93/15/EGS ter direktiv 94/9/ES, 94/25/ES, 95/16/ES, 97/23/ES, 98/34/ES, 2004/22/ES, 2007/23/ES, 2009/23/ES in 2009/105/ES Evropskega parlamenta in Sveta ter razveljavitvi Sklepa Sveta 87/95/EGS in Sklepa št. 1673/2006/ES Evropskega parlamenta in Sveta (1) ter zlasti člena 10(6) Uredbe,

ob upoštevanju naslednjega:

(1) V skladu s členom 14 Direktive 2013/53/EU Evropskega parlamenta in Sveta (2) se za izdelke, ki so v skladu s harmoniziranimi standardi ali njihovimi deli, sklici na katere so bili objavljeni v Uradnem listu Evropske unije, domneva, da so skladni z zahtevami, ki jih zajemajo navedeni standardi ali njihovi deli, iz člena 4(1) Direktive 2013/53/EU in Priloge I k navedeni direktivi.

(2) Komisija je z Izvedbenim sklepom C(2015) 8736 (3) od Evropskega odbora za standardizacijo (v nadaljnjem besedilu: CEN) in Evropskega odbora za elektrotehnično standardizacijo (v nadaljnjem besedilu: CENELEC) zahtevala pripravo in revizijo harmoniziranih standardov v podporo Direktivi 2013/53/EU, da bi se obravnavale strožje bistvene zahteve iz člena 4(1) Direktive 2013/53/EU in Priloge I k navedeni direktivi v primerjavi z razveljavljeno Direktivo 94/25/ES Evropskega parlamenta in Sveta (4).

(3) Z Izvedbenim sklepom C(2015) 8736 je bilo od CEN in CENELEC zahtevano tudi, da revidirata standarde, sklici na katere so bili objavljeni v Sporočilu Komisije 2015/C 087/01 (5).

(4) CEN je na podlagi zahteve iz Izvedbenega sklepa C(2015) 8736 prav tako revidiral naslednje harmonizirane standarde: EN ISO 8849:2018 o električnih kalužnih črpalkah z enosmernim tokom, sklic na katerega je bil objavljen v Izvedbenem sklepu Komisije (EU) 2019/919 (6), in EN ISO 14946:2001/AC:2005 o največji obremenitvi, sklic na katerega je bil objavljen v Sporočilu Komisije 2018/C 209/05 (7). Zato so bili sprejeti naslednji harmonizirani standardi: EN ISO 8849:2021 in EN ISO 14946:2021.

(5) CEN je na podlagi zahteve iz Izvedbenega sklepa C(2015) 8736 prav tako pripravil nova harmonizirana standarda EN ISO 8099-2:2021 o sistemih za čiščenje odplak in EN ISO 14945:2021 o oznaki proizvajalca.

(6) Komisija je skupaj s CEN ocenila, ali so standardi, kot jih je revidiral ali pripravil CEN, skladni z zahtevo iz Izvedbenega sklepa C(2015) 8736.

(7) Standard EN ISO 8099-2:2021 določa zahteve za zasnovo, gradnjo in namestitev sistemov za čiščenje odplak na malih plovilih.

(8) Standard EN ISO 8849:2021 določa zahteve za električne kalužne črpalke, namenjene za odstranjevanje kalužne vode.

(9) Standard EN ISO 14945:2021 določa zahteve za enotno prikazovanje informacij na oznaki proizvajalca malih plovil.

(10) Standard EN ISO 14946:2021 podrobno določa predmete, vključene v največjo obremenitev malih plovil, ne da bi bile presežene mejne vrednosti, ki jih določajo drugi standardi za stabilnost, nadvodje, plavljenje in preprečevanje padca človeka v morje. Poleg tega določa tudi zahteve za sedežne in bivalne prostore članov posadke.

(11) Standardi EN ISO 8099-2:2021, EN ISO 8849:2021, EN ISO 14945:2021 in EN ISO 14946:2021 izpolnjujejo zahteve, ki naj bi jih zajemali in ki so določene v členu 4(1) Direktive 2013/53/EU, in Prilogi I, del A, k navedeni direktivi. Zato je primerno, da se sklici na navedene standarde objavijo v Uradnem listu Evropske unije.

(12) Standard EN ISO 8849:2021 naj bi nadomestil standard EN ISO 8849:2018. Standard EN ISO 14946:2021 naj bi nadomestil standard EN ISO 14946:2001/AC:2005.

(13) Zato je treba sklica na standarda EN ISO 8849:2018 in EN ISO 14946:2001/AC:2005 umakniti iz Uradnega lista Evropske unije.

(14) Da bi imeli proizvajalci dovolj časa za prilagoditev svojih izdelkov revidiranim različicam harmoniziranih standardov EN ISO 8849:2018 in EN ISO 14946:2001/AC:2005, je treba odložiti umik sklicev na navedene standarde.

(15) V Prilogi I k Izvedbenemu sklepu (EU) 2019/919 so navedeni sklici na harmonizirane standarde, pripravljene v podporo Direktivi 2013/53/EU. Sklice na harmonizirane standarde EN ISO 8099-2:2021, EN ISO 8849:2021, EN ISO 14945:2021 in EN ISO 14946:2021 bi bilo treba vključiti v navedeno prilogo. Sklic na harmonizirani standard EN ISO 8849:2018 bi bilo treba črtati iz navedene priloge.

(16) V Prilogi II k Izvedbenemu sklepu (EU) 2019/919 so navedeni sklici na harmonizirane standarde, pripravljene v podporo Direktivi 2013/53/EU, ki so umaknjeni iz Uradnega lista Evropske unije. Sklic na harmonizirani standard EN ISO 14946:2001/AC:2005 bi bilo treba vključiti v navedeno prilogo.

(17) Izvedbeni sklep (EU) 2019/919 bi bilo zato treba ustrezno spremeniti.

(18) Skladnost s harmoniziranim standardom zagotavlja domnevo o skladnosti z ustreznimi bistvenimi zahtevami iz harmonizacijske zakonodaje Unije od datuma objave sklica na tak standard v Uradnem listu Evropske unije. Ta sklep bi moral zato začeti veljati z datumom objave –

SPREJELA NASLEDNJI SKLEP:

Člen 1 Izvedbeni sklep (EU) 2019/919 se spremeni: (1) Priloga I se spremeni v skladu s Prilogo I k temu sklepu; (2) Priloga II se spremeni v skladu s Prilogo II k temu sklepu.

Člen 2 Ta sklep začne veljati na dan objave v Uradnem listu Evropske unije. Priloga I, točka 1, se uporablja od 9. junija 2022.

V Bruslju, 8. decembra 2021 Za Komisijo predsednica Ursula VON DER LEYEN

(1) UL L 316, 14.11.2012, str. 12.

(2) Direktiva 2013/53/EU Evropskega parlamenta in Sveta z dne 20. novembra 2013 o plovilih za rekreacijo in osebnih plovilih ter razveljavitvi Direktive 94/25/ES (UL L 354, 28.12.2013, str. 90).

(3) Izvedbeni sklep Komisije C(2015) 8736 z dne 15. decembra 2015 o zahtevi za standardizacijo Evropskemu odboru za standardizacijo in Evropskemu odboru za elektrotehnično standardizacijo glede plovil za rekreacijo in osebnih plovil v podporo Direktivi 2013/53/EU Evropskega parlamenta in Sveta z dne 20. novembra 2013 o plovilih za rekreacijo in osebnih plovilih ter razveljavitvi Direktive 94/25/ES.

(4) Direktiva Evropskega parlamenta in Sveta 94/25/ES z dne 16. junija 1994 o približevanju zakonov in drugih predpisov držav članic v zvezi s plovili za rekreacijo (UL L 164, 30.6.1994, str. 15).

(5) Sporočilo Komisije v okviru izvajanja Direktive Evropskega parlamenta in Sveta 94/25/ES z dne 16. junija 1994 o približevanju zakonov in drugih predpisov držav članic v zvezi s plovili za rekreacijo (Objava naslovov in sklicev harmoniziranih standardov po usklajeni zakonodaji Unije) (UL C 87, 13.3.2015, str. 1).

(6) Izvedbeni sklep Komisije (EU) 2019/919 z dne 4. junija 2019 o harmoniziranih standardih za plovila za rekreacijo in osebna plovila, pripravljenih v podporo Direktivi 2013/53/EU Evropskega parlamenta in Sveta (UL L 146, 5.6.2019, str. 106).

(7) Sporočilo Komisije v okviru izvajanja Direktive 2013/53/EU Evropskega parlamenta in Sveta z dne 20. novembra 2013 o plovilih za rekreacijo in osebnih plovilih ter razveljavitvi Direktive 94/25/ES (Objava naslovov in sklicev harmoniziranih standardov po usklajeni zakonodaji Unije) (UL C 209, 15.6.2018, str. 137).